Onsdag den 12. april må de danske høns igen komme ud under åben himmel. Risikoen for fugleinfluenza er nemlig dalet.

Næsten fem lange måneder har de danske fjerkræ været holdt under tag på grund af risiko for fugleinfluenza. Men i morgen, onsdag den 12. april, må de igen blive lukket ud under åben himmel og trække frisk luft ned i lungerne. Miljø- og Fødevareministeriet skriver i en pressemeddelelse, at fund af vilde fugle med influenza nu er nede på et niveau, hvor smittefaren ikke længere er høj. Derfor har Fødevarestyrelsen besluttet at ophæve staldpligten for fjerkræ og andre fugle i fangenskab. Udstillinger og andre samlinger af fugle og fjerkræ vil igen blive tilladt. Begge dele vil fremgå af en bekendtgørelse, som kan træde i kraft fra og med onsdag. - Der vil altid være en risiko for fugleinfluenza, men den er nu lavere end tidligere. Desuden har mange høns været holdt inde meget længe, ofte under forhold som ikke er egnet til det, når vejret bliver varmere. Så det er ud fra denne samlede vurdering, at vi nu slipper hønsene ud, siger veterinærdirektør i Fødevarestyrelsen, Per Henriksen. Staldpligten blev indført i november 2016, da vilde fugle blev fundet med fugleinfluenza. Siden har fjerkræ været holdt under tag for at forhindre smitte. Der er fundet 81 døde, vilde fugle i Danmark smittet med fugleinfluenza H5N8. Der er dog kun fundet meget få tilfælde af fugleinfluenza hos danske fjerkræ under epidemien. - Selv om staldpligten har været besværlig for mange, må vi konstatere, at den har virket. For Danmark er sluppet langt nemmere ud af fugleinfluenzaen end det øvrige Europa, hvor otte millioner fugle er aflivet. Vi har kun haft to udbrud i små besætninger, siger veterinærdirektør Per Henriksen. Det ene udbrud af fugleinfluenza i Danmark betød imidlertid, at al eksport af fjerkræ stoppede. Danmark blev først 22. februar 2017 erklæret for fugleinfluenza-frit område, og herefter blev eksporten genoptaget flere steder.